Luís de Sttau Monteiro

Luís Infante de Lacerda de Sttau Monteiro, nado en   Lisboa o 3 de abril de 1926 e finado no mesmo lugar o 23 de xullo de 1993, foi un escritor portugués.

 Traxectoria 
Luís de Sttau Monteiro naceu o 3 de abril de 1926 en Lisboa.

De ascendencia española, con dez anos de idade mudouse para Londres con seu pai, Armindo Monteiro, embaixador de Portugal. Con todo, en 1943 este último é cesado no seu cargo por Salazar o que os levou a regresar a Portugal.

Xa en Lisboa, licenciouse en Dereito na Facultade de Dereito da Universidade de Lisboa, traballando como avogado por un curto período de tempo dedicándose, despois de nova pasaxe polo Reino Unido, ao xornalismo.

A súa estadía en Inglaterra, durante a xuventude, colocou Sttau Monteiro en contacto con algúns movementos de vangarda da literatura anglo-saxónica. Na súa obra narrativa retratou ironicamente correctos estratos da burguesía lisboeta e aspectos da sociedade portuguesa contemporánea.

Ao regresar a Portugal colabora en diversas publicacións destacándose na revista Almanaque (onde usou o pseudónimo Manuel Pedrosa) e o suplemento A Mosca do Diário de Lisboa. Neste último, crea a sección Guidinha.

Sttau Monteiro estreouse nas publicacións en 1960, con Um Homem não Chora, a que se seguiu Angústia Para o Jantar (1961).

Como dramaturgo destaca xa en 1961 co drama narrativo histórico Felizmente há Luar!, unha peza situada na liña do teatro épico. Esta obra foi galardoada co gran Premio de Teatro atribuído pola Sociedade de Escritores e Compositores Teatrais Portugueses (actual SPA) mais a súa representación foi, no entanto, prohibida pola censura. A peza en dous actos, narra o drama do xeneral Gomes Freire de Andrade, perseguido por gobernantes que dominaban o pobo polo medo e pola ignorancia.

Sttau Monteiro foi prendido por sospeita de colaborar na "Intentona de Beja" de 1962 o que o levou a que volvese a vivir, entre 1962 e 1967, na Inglaterra. Alí faise piloto de Fórmula 2. Regresado a Portugal foi prendido pola PIDE en 1967, polas críticas á ditadura vixente e á guerra colonial incluídas nas súas pezas satíricas A Guerra Santa (1967) e A Estátua (1967).

Só tras a Revolución do 25 de Abril a súa peza Felizmente há Luar! foi presentada nos escenarios portugueses. Aconteceu primeiro en 1975 polo TEB - Teatro Ensaio do Barreiro seguindo, en 1978, a representación pola compañía do Teatro Nacional D. Maria II.

Sttau Monteiro foi aínda colaborador de semanarios como o Se7e, O Xornal ou Expresso.

En 1985, a súa novela inédita Agarra o Verão, Guida, Agarra o Verão serviu de argumento á telenovela Chuva na Areia.

Luís de Sttau Monteiro morreu o 23 de xullo de 1993, en Lisboa. Está enterrado no Cemiterio de Loures.

O 9 de xuño de 1994 foi feito Grande-Oficial da Orde Militar de Sant'Iago da Espada a título póstumo.

 Obras 

 Ficción 

Um Homem não Chora (1960). Lisboa: Ática. Inclúe a novela Por-do-Sol no Areeiro.
Angústia para o Jantar (1961). Lisboa: Ática.
E se for Rapariga Chama-se Custódia  (1966). Lisboa: Movimento.
Redacções da Guidinha (1971). Lisboa: Ática.
Agarra o Verão, Guida, Agarra o Verão (1985). † novela inacabada inédito.

 Teatro 

Felizmente Há Luar! (1961). Lisboa?: Jornal do Fôro.
Todos os Anos, pela Primavera (1963). Lisboa: Guimarães Editores.
A Guerra Santa (1966). Lisboa: Ed. Minotauro.
A Estátua  (1967). Lisboa.
As Mãos de Abraão Zacut (1968). Lisboa: Atica.
Sua Excelência (1971). Lisboa: Ed. Ática.
Crónica Atribulada do Esperançoso Fagundes (1981). Lisboa: Ática.

 Adaptacións teatrais 

O Barão, da novela de Branquinho da Fonseca (1964). Lisboa: Edicións Atica.
Auto da Barca do Motor fóra da Borda, do Auto da Barca do Inferno de Gil Vicente (1966). (Lisboa: Ed. Atica.

 Traducións teatrais 

Summer and Smoke (Fume de verán), de Tennessee Williams (1962). Lisboa: Publicações Europa-América.
The Dumb Waiter (O Monta-cargas) de Harold Pinter (1963). Lisboa: Edicións Tempo.

 Telenovela 

Chuva na Areia (1985). RTP. Guionista.

 Notas 

 Véxase tamén 
 Ligazóns externas 
Instituto Camoesː Luis de Sttau Monteiro 
Centro de Estudos de Teatro & Tiago Certal Ficha de Pessoa : "Luís de Sttau Monteiro"

Categoría:Escritores de Portugal
Categoría:Alumnos da Universidade de Lisboa
Categoría:Nados en Lisboa
Categoría:Finados en 1993
Categoría:Nados en 1926
Categoría:Escritores en lingua portuguesa
Categoría:Dramaturgos de Portugal